ไม่ค่อยได้เข้ามาแถบทองหล่อ-เอกมัยเท่าไหร่เพราะรู้สึกว่ารถมันติด ไม่งั้นจะต้องได้มาทุกอาทิตย์แน่ๆเลย เพราะร้านใหม่ๆเด็ดๆแถวนี้เยอะจริงๆขนาดกินอาทิตย์ละร้านเป็นปีๆก็ยังไม่หมด 

พอดีเราเป็นสาวกข้าวไข่นุ่ม  แล้ววันก่อนเห็นรีวิวข้าวไข่นุ่มของที่นี่น่าทานมากกกก เลยต้องมาโดนซะหน่อย เลือกมาตอนบ่ายแก่ๆเพราะน่าจะคนน้อยหน่อย แต่เพื่อความไม่ประมาทเลยโทรมาจองโต๊ะไว้ก่อน มาถึงร้านตอนบ่ายสองครึ่ง คนยังเต็มร้านอยู่เลย ดีนะที่โทรมาจองก่อน 

เราจัดอาหารไป 4 อย่าง อาหารราคาค่อนข้างสูง แต่ก็คุณภาพสมราคาและมาจานใหญ่ใช้ได้เลย อาหารโดยรวมต้องบอกว่าอร่อยเลยแหล่ะ มาสองคนก็กินกันหมดเรียบจนไม่เหลือที่ให้ของหวานเลย  แห่ะๆ

1. ข้าวไข่นุ่มแฮมเบิร์กซอสเดมิกลาส (290) - ชอบไข่ของทางร้านมาก ทำมาได้นุ่มเนียนจริงๆ ตัวเดมิกลาสซอสก็กลมกล่อมอร่อย เสียดายข้าวมาออกจะเละไปสักนิด ส่วนตัวแฮมเบิร์กไม่ค่อยนุ่มเท่าไหร่ แข็งไปนิด ไม่งั้นจะแหล่มมาก
2. แซลมอนเทมปุระคริสปี้โรล (320) - โรลนี้เด็ดมาก มาแค่ 4 ชิ้นก็จริง แต่ขนาดแต่ละชิ้นใหญ่มากกกก เกือบ 2 เท่าของโรลร้านปกติแหล่ะ แถมอัดไส้มาให้เต็มๆ รสชาติเด็ด แนะนำสำหรับคนชอบโรลแนวนี้เลย 
3. ไก่ย่างซอสครีมทรัฟเฟิล (420) - จานนี้อร่อยเลย ไก่มาชิ้นใหญ่ นุ่มมาก ทานกับครีมทรัฟเฟิลแล้วลงตัว เห็ดที่มาพร้อมกับซอสก็อร่อย ทานแกล้มกับ Potato Wedge ที่มาด้วยกันแล้วอร่อยมาก 
4. เกี๊ยวซ่า (190) - จานนี้ทานเล่นๆได้ไม่มีอะไรโดดเด่น แต่แปลกตรงที่เค้าให้มิโซะมาด้วย กินคู่กับเกี๊ยวซ่าก็ได้รสชาติแปลกๆดี
5. น้ำเปล่า (ขวดละ 30) 

(ราคาด้านบนยังไม่รวม ++)

สำหรับเมนูข้าวไข่นุ่มกับไก่ย่างซอสทรัฟเฟิลนี่อาจจะไม่เหมาะสำหรับคนที่เลี่ยนง่ายนะครับ หรือไม่งั้นควรสั่งมาแบ่งกันทานจะดีกว่า แต่เราเป็นคนชอบทานอาหารพวกนี้ มีภูมิป้องกันความเลี่ยนเป็นอย่างดีเลยสามารถทานอาหารพวกนี้ได้แบบ unlimited 555++

นอกจากอาหารแล้ว ร้านนี้ยังมีแต่คนมาถ่ายรูปกันเรื่อยๆเลยแฮะ ไอ้เราก็กินไปดูนางแบบ post ท่าถ่ายรูปไปจากมุมสูง มีนางแบบเปลี่ยนมาให้ดูเรื่อยๆเพลินดี 555++